Rumoh Acèh

Rumoh Acèh nakeuh rumoh tradisonal Bansa Acèh, rumoh adat nyan meurupa rab saban cit lagèe rumoh adat la'én nyang na di Pulo Ruja, rumoh kayèe meuuké ngon meutamèh manyang.

Tabi'at udép bansa Acèh ngon tabi'at alam di Acèh jeuet keu peungarôh nyang brat bagi curak rumoh Acèh. Ureuëng Acèh geupeugot rumoh nyang 16 boh taméh ngon 3 boh bagi ruweuëng lam rumoh nyan. Lhèe boh ruweuëng nyan geupeunan: (1) Manju (seuramoë keuë), (2) Jurèe (seuramoë likôt), (3) Rambat (ruweuëng utama). Na cit nyang geutamah ngon 1 ruweuëng nyang jeuët bak jiduëk dapu, geupeunan Anjông. Salang keu rumoh nyang leubèh rayeuek na 24 boh tamèh ngon 5 boh ruweuëng. Bak rumoh rayeuek na geutamah lom (1) Seuramoë reunyeun ngon (2) Rumoh Inong (kama éh utama).

Pintô rumoh Acèh geupeugot ngon leubèh meuyub dari manyang tubôh sidroe ureuëng chi'. Jeuet keu tatamong lam rumoh lheuh ta ék bak reunyeun (nyang na di timu rumoh) payah ta kundok. Meunan trôh lam rumoh meubarô deuh takalon ruweuëng lam rumoh nyang luwah sabab lam rumoh Acèh hana geubôh peukakaih méh ngon kurusi sapoeuë pih. Jameè atawa soe mantong nyang tamong lam rumoh geupeuduëk ateuëh aleuë ngon cit na geuleuëng tika ngom atawa seukèe.

Rumoh Acèh geupeudap ngon bubông ôn meuria nyang geususôn meuatô jab bak gé ôn nyang geuikat ngon awé. Nyan mandum bideuëng rumoh geurhôk hana geunguy labang meusineuk pih, cit nyang na geunguy nakeuh bajoë ngon geuikat ngon awé. Bah that meunan bak cara geupeugot, saboh-saboh rumoh Acèh jitheun keu geuduëk sampoë 200 thôn.Rumoh Aceh (Rumah Tradisional Melayu di Provinsi Aceh)| 01-06-2013

 Gamba 

 Ne 

 Peunawôt luwa 
 https://web.archive.org/web/20090304100951/http://melayuonline.com/

Kawan:Reusam Acèh